जिंदा और सक्रिय है इलियास कश्मीरी : रिपोर्ट  
अलकायदा से जुड़ा आतंकी इलियास कश्मीरी अभी जिंदा है। उसके पाकिस्तान के कबाइली इलाके में एक अमेरिकी हमले में मारे जाने की खबर आई थी।
अल कायदा से जुड़ा आतंकी कमांडर इलियास कश्मीरी अभी जिंदा है। उसके पाकिस्तान के कबाइली इलाके में एक अमेरिकी हमले में मारे जाने की खबर आई थी। 'डॉन' समाचार चैनल ने अपने सूत्रों के हवाले से बताया कि हरकत-उल-जिहाद-अल- कश्मीरी का प्रमुख कश्मीरी अभी भी जिंदा है और पाकिस्तान-अफगानिस्तान के सीमाई इलाकों में सक्रिय है।  सूत्रों ने कहा कि अमेरिका और पाकिस्तान के सुरक्षा अधिकारी कश्मीरी की मौत की पुष्टि नहीं कर पाए थे। कहा जा रहा था कि कुख्यात आतंकी कमांडर, 2008 के मुंबई हमलों का मुख्य संदिग्ध और मई में कराची स्थित नौसेना शिविर पर हुए आतंकी हमले का कथित मुख्य सरगना कश्मीरी 3 जून को दक्षिणी वजीरिस्तान में एक ड्रोन हमले में मारा जा चुका है।  ड्रोन हमले में कश्मीरी की मौत के बारे में कथित तौर पर हूजी द्वारा जारी किए गए बयान को लेकर कई सवाल उठाए गए थे। हूजी ने कश्मीरी के शव की जो कथित तस्वीर जारी की थी, वह असल में 2008 के मुंबई आतंकी हमलों से जुड़े लश्कर के एक आतंकी की थी।  दो साल पहले भी एक ड्रोन हमले कश्मीरी के मरने की खबर आई थी, लेकिन यह खबर तब गलत साबित हुई थी जब, हाल ही में रहस्यमय परिस्थितियों में अगवा कर मारे गए पत्रकार सैयद सलीम शहजाद ने उसका साक्षात्कार किया था। आतंकरोधी विशेषज्ञों ने कश्मीरी को पाकिस्तान की सरजमीं पर सक्रिय अल कायदा का मुख्य कमांडर बताया है।